
Immunellenőrzőpont-gátló okozta kardiotoxicitás és a csecsemőmirigy aktivitásának összefüggése

Kulcsszavak: immunellenőrzőpont-gátló; kardiotoxicitás; csecsemőmirigy
Bevezetés: Az immunellenőrzőpont-gátlók (ICI) monoklonális antitestek, az immunrendszer tumorellenes aktivitását növelik. A terápia azonban immun-túlműködést okozhat, ami magas halálozással járó mellékhatásokhoz vezethet. Korábban kimutattuk, hogy az ICI a csecsemőmirigyben fokozza a gyulladásos gének expresszióját, továbbá a klinikumban thymoma kezelésére alkalmazott ICI terápia súlyos kardiotoxicitást okoz. Ezek alapján feltételezhető, hogy a csecsemőmirigy aktivitásának szerepe van az ICI által okozott autoimmun mellékhatásokban.
Célkitűzés: Célunk, hogy preklinikai egérmodellben vizsgáljuk a csecsemőmirigy szerepét az ICI terápia során kialakuló mellékhatásokban. Mivel az életkor változásával a csecsemőmirigy atrofizál, aktivitása csökken, életkor szerint két csoportot vizsgáltunk.
Módszerek: Az első fázisban fiatal, 8-10 hetes és idős, 16 hónapos C57BL/6J egeret kezeltünk 14 napig vivőanyaggal és PD-1 gátló antitesttel, heti 3-szor. Az így kapott eredmények validálására a kísérletet fiatal egerek egy új csoportján megismételtük azacitidin kezeléssel kiegészítve. A kardiális funkciókat echokardiográfiával, a szisztémás morfológiai elváltozásokat szövettani vizsgálattal elemeztük, vizsgáltuk a csecsemőmirigy génexpressziós változásait.
Eredmények: Idős, atrofizált csecsemőmiriggyel rendelkező egerekben az ejekciós frakció (EF) megtartott maradt. A fiataloknál az első fázisban 2 hét kezelést követően kimutatható volt miokardiális diszfunkció, míg a másodikban azacitidin kezelés hatására atrofizált a csecsemőmirigy, és nem jött létre EF csökkenés. A szív szövettani képén ICI kezelés hatására emelkedett a kardiális diszfunkcióra utaló nitrotirozin szint fiatal állatokban, az idősekben a kontrollokhoz képest nem láttunk változást. Ezen kívül vizsgáltuk a gyakran érintett szerveket, például a vastagbelet, tüdőt és vesét.
Megbeszélés: Kísérletünkben ICI kezelés során idős állatokban és azacitidinnel történő kombinált immunterápia során a csecsemőmirigy involúciója szignifikánsan csökkentette a mellékhatásokat, aktivitása függvényében változott az ICI-re adott immunválasz. A csecsemőmirigy aktivitásának befolyásolása akár terápiás célpont is lehet az immunmediált mellékhatások csökkentésében. Ezen túlmenően pedig állapotának vizsgálata fontos tényező lehet a mellékhatások súlyosságának előrejelzésében, magas rizikójú betegek azonosításában.



